(4)Fl-24 ta’ April 2019, l-Awstrija ppreżentat il-Programm Nazzjonali ta’ Riforma tagħha għall-2019 u l-Programm ta’ Stabbiltà tagħha għall-2019. Sabiex jitqiesu r-rabtiet ta’ bejniethom, iż-żewġ programmi ġew ivvalutati fl-istess ħin.

(5)Ir-rakkomandazzjonijiet speċifiċi relevanti għall-pajjiż ġew indirizzati waqt l-ipprogrammar tal-Fondi Strutturali u ta’ Investiment Ewropej (“Fondi SIE”) għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill, fejn ikun meħtieġ li jingħata sostenn għall-implimentazzjoni tar-rakkomandazzjonijiet rilevanti tal-Kunsill, il-Kummissjoni tista’ titlob lil Stat Membru li jirrieżamina l-Ftehim ta’ Sħubija u l-programmi rilevanti tiegħu u jipproponi emendi għalihom. Il-Kummissjoni pprovdiet iktar dettalji dwar kif tagħmel użu minn dik id-dispożizzjoni fil-linji gwida dwar l-applikazzjoni tal-miżuri li jorbtu l-effettività tal-Fondi SIE ma’ governanza ekonomika tajba.

(6)Bħalissa l-Awstrija qiegħda fil-parti preventiva tal-Patt ta’ Stabbiltà u Tkabbir u hija soġġetta għar-regola tad-dejn. Fil-Programm ta’ Stabbiltà tiegħu għall-2019, il-gvern qed jistenna li d-defiċit normali se jitjieb minn surplus ta’ 0,1 % tal-PDG fl-2018 għal 0,3 % fl-2019 u jonqos b’mod inkrementali għal pożizzjoni baġitarja bbilanċjata fl-2023. Abbażi tal-bilanċ strutturali rikalkulat, l-objettiv baġitarju fuq terminu medju – defiċit strutturali ta’ 0,5 % tal-PDG – jibqa’ jiġi superat matul il-perijodu tal-programm. Skont il-Programm ta’ Stabbiltà, id-dejn pubbliku bħala proporzjon tal-PDG hu mistenni li jonqos gradwalment minn 73,8 % tal-PDG fl-2018 għal 59,8 % tal-PDG fl-2023. Ix-xenarju makroekonomiku li jirfed dawn il-projezzjonijiet baġitarji huwa favorevoli. Ir-riskji sottostanti tal-ippjanar baġitarju fuq terminu medju jidhru moderati u li jikkonċernaw prinċipalment l-implimentazzjoni mħabbra tal-iffrankar tal-ispejjeż fl-amministrazzjoni pubblika li għandhom jintużaw biex jiffinanzjaw ir-riforma ppjanata tat-taxxa fuq l-introjtu personali u korporattiv.

(7)Fit-13 ta’Lulju 2018, il-Kunsill irrakkomanda lill-Awstrija li tikseb l-objettiv baġitarju fuq terminu medju fl-2019, filwaqt li tqis il-marġnijiet marbuta mal-avvenimenti mhux tas-soltu li għalihom ingħatat devjazzjoni temporanja. Dan huwa konsistenti ma’ rata ta’ tkabbir nominali massima ta’ nefqa primarja netta tal-gvern ta’ 2,9 %, korrispondenti għal titjib fil-bilanċ strutturali ta’ 0,3 % tal-PDG. Abbażi tat-tbassir tar-rebbiegħa għall-2019 tal-Kummissjoni, il-bilanċ strutturali huwa mbassar li se jitjieb minn 0,1 % tal-PDG fl-2019 u 0,0 % tal-PDG fl-2020, ogħla mill-objettiv baġitarju fuq terminu medju. Skont il-previżjonijiet, l-Awstrija għandha tikkonforma mar-regola tad-dejn fl-2019 u l-2020. Kumplessivament, il-Kunsill huwa tal-opinjoni li fl-2019 u fl-2020 l-Awstrija hija mistennija li tikkonforma mad-dispożizzjonijiet tal-Patt ta' Stabbiltà u Tkabbir.

(8)L-Awstrija qed tiffaċċja riskji medji għas-sostenibbiltà fiskali fuq perjodu fit-tul. Dawn ir-riskji huma dovuti għaż-żieda prevista fin-nefqa pubblika fuq il-kura tas-saħħa, il-kura fit-tul u l-pensjonijiet. Filwaqt li l-kopertura tas-servizzi tas-saħħa ġeneralment hija għolja fl-Awstrija, in-nefqa pubblika fuq il-kura tas-saħħa hija mistennija li tiżdied b’1,3 punti perċentwali għal 8,3 % tal-PDG sal-2070 u għalhekk aktar mill-medja tal-UE ta’ 0,9 punti perċentwali. In-nefqa fuq il-kura fit-tul hija mistennija li tirdoppja minn 1,9 % għal 3,8 % tal-PDG sal-2070. L-introduzzjoni tal-limiti tan-nefqa permezz tal-Liġi dwar l-Ugwalizzazzjoni Finanzjarja tal-2017 u r-Riforma dwar il-Kura tas-Saħħa Primarja bil-għan li titnaqqas id-dipendenza fuq is-settur tal-isptarijiet bdew jindirizzaw il-kwistjoni tas-sostenibbiltà. L-Att dwar l-Organizzazzjoni tas-Sigurtà Soċjali adottat reċentement jista’ jinvolvi tfaddil fil-governanza u fl-ispejjeż amministrattivi iżda se jiġġenera spejjeż inizjali. L-effiċjenza tal-kwalità u l-kosteffiċjenza jiġu megħjuna aktar permezz ta’ akkwist pubbliku iktar effettiv (eż. sejħiet għall-offerti fl-UE kollha, l-użu ta’ kriterji għall-għoti ta’ kuntratti għajr il-prezz, u l-aggregazzjoni tal-offerti bejn ir-reġjuni) u użu iktar wiesa’ ta’ soluzzjonijiet tas-saħħa elettronika. Fil-qasam tal-kura fit-tul, il-miżuri tal-politika reċenti bħad-deċiżjoni tal-abolizzjoni tar-rikors għall-assi privati ta’ persuni biex jiffinanzjaw il-kura fit-tul ta’ pazjenti rikoverati - huma mistennija li jżidu, minflok jillimitaw, in-nefqa f’dan il-qasam.

(9)L-infiq tal-pensjonijiet se jilħaq l-ogħla punt tiegħu fl-2036, f’livell ta’ 1,2 punti perċentwali tal-PDG ogħla mill-punt ta’ referenza tal-2016. Ir-riformi tal-passat irnexxielhom jipprovdu inċentivi biex wieħed jirtira aktar tard (l-età tal-ħruġ mis-suq tax-xogħol żdiedet b’madwar 1,5 sena għall-irġiel u b’sena (1) għan-nisa bejn l-2014 u l-2017). Madankollu, l-eliminazzjoni tad-distakk bejn l-età statutorja u l-età effettiva tal-irtirar tibqa’ sfida u jenħtieġ li jiġu promossi ħajjiet itwal ta’ xogħol. Barra minn hekk, l-aġġustament tal-età minima għall-irtirar kemm bikri kif ukoll statutorju jgħin biex titjieb is-sostenibbiltà fit-tul b’mod aktar effettiv fil-kuntest ta’ soċjetà li qed tixjieħ. L-introduzzjoni ta’ rabta awtomatika bejn l-età statutorja tal-irtirar u ż-żieda fl-istennija tal-għomor fil-futur jistgħu jnaqqsu n-nefqa pubblika għall-pensjonijiet. Tnaqqis bħal dan huwa stmat għal 2,4 pp tal-PDG fl-2016-2070 u b’hekk pattiet għaż-żieda li kienet tkun ir-riżultat ta’ politika mhux mibdula.

(10)Il-federaliżmu fiskali tal-Awstrija jwassal għal spariġġ bejn in-nefqa u r-responsabbiltajiet għall-ġbir tad-dħul fil-livell sottonazzjonali. Minflok ma jiddependu fuq l-awtonomija tat-taxxa, il-baġits sottonazzjonali huma alimentati minn sistema kumplessa ta’ kondiviżjoni tat-taxxa u trasferimenti intergovernattivi. Dan ifixkel kemm it-trasparenza fiskali kif ukoll ir-responsabbiltà politika, u jipprovdi ftit inċentivi għal infiq pubbliku effiċjenti. L-Att tal-2017 dwar ir-Relazzjonijiet Fiskali introduċa serje ta’ bidliet biex jissimplifika r-relazzjonijiet fiskali bejn livelli differenti tal-gvern. Il-bidliet jinkludu s-simplifikazzjoni tad-distribuzzjoni tat-taxxi kondiviżi, l-assenjar ta’ sors proprju ta’ dħul lil-Länder, u l-qbil dwar aktar riformi għal allokazzjoni aktar trasparenti tar-responsabbiltajiet leġiżlattivi u eżekuttivi bejn il-livell tal-gvern. Rigward dan tal-aħħar, il-Kompetenzbereinigungspaket huwa l-ewwel pass lejn is-separazzjoni tar-responsabbiltajiet peress li dan jalloka mill-ġdid l-oqsma tal-politika komuni għal livell (esklussivament) federali jew għal-livell tal-Länder (reġjuni), u jnaqqas id-drittijiet reċiproċi tal-kunsens. Madankollu, il-liġi taffettwa biss għadd limitat ta’ oqsma ta’ politika.

(11)L-istruttura tat-taxxa tal-Awstrija hija kkaratterizzata minn piż kbir fuq ix-xogħol (it-taxxi fuq il-pagi mħallsa u l-kontribuzzjonijiet tas-sigurtà soċjali) Il-piż mistenni jiżdied maż-żmien, sakemm il-livelli tat-taxxa ma jkunux indiċjati mal-inflazzjoni. Filwaqt li kien fil-livell ta’ 55,3 % fl-2017, is-sehem ta’ taxxi fuq ix-xogħol fit-total ta’ dħul mit-taxxa kien wieħed mill-ogħla fl-UE (medja: 49,7 %). Ir-riformi reċenti, bħat-tnaqqis fil-kontribuzzjonijiet tas-sigurtà soċjali għal dawk bi dħul baxx u impjegaturi kif ukoll il-ħelsien mit-taxxa għal ġenituri li jaħdmu pprovdut mill-Bonus tal-Familja il-ġdid, għenu biex jonqos il-porzjon tat-taxxa fuq ix-xogħol. Hemm lok għal bidla fil-portafoll ta’ miżuri fiskali lejn sorsi li jappoġġaw tkabbir aktar inklużiv u tkabbir sostenibbli. B’mod partikolari, it-taxxi fuq il-proprjetà kienu relattivament favorevoli u progressivi, peress li dawk li jaqilgħu paga ogħla x’aktarx li jkollhom aktar patrimonju immobiljari. Madankollu, minħabba bażi tat-taxxa fil-biċċa l-kbira skaduta, id-dħul minn taxxi rikorrenti fuq il-proprjetà fl-Awstrija għadu baxx u ħafna inqas mill-medja tal-UE. Ir-rivalutazzjoni tal-bażi għat-taxxa tgħin biex jiġi iġġenerat aktar dħul u jiġu indirizzati kwistjonijiet ta’ imparzjalità li jirriżultaw meta l-valuri tal-art/proprjetà immobbli jiġu diżakkoppjati mill-prezzijiet tas-suq. Taxxi effettivi, imfassla tajjeb u marbuta mal-ġid jistgħu jagħmlu s-sistema fiskali aktar ġusta, speċjalment fl-isfond tal-inugwaljanza fil-ġid u fin-nuqqas ta’ taxxi fuq il-wirt u d-donazzjonijiet. Finalment, taxxi ambjentali jgħinu biex jinternalizzaw l-esternalitajiet negattivi tal-użu tar-riżorsi u l-attivitajiet li jniġġsu relatati mas-saħħa u l-klima. F’dan il-kuntest, it-trattament preferenzjali tat-taxxa li tali attivitajiet igawdu bħalissa għandu jiġi kkunsidrat mill-ġdid.

(12)Is-suq tax-xogħol qed jitjieb; madankollu, il-potenzjal mhux sfruttat tal-kapital uman qed ixekkel il-produttività u t-tkabbir fit-tul b’bidliet partikolarment meħtieġa għan-nisa, il-ħaddiema b’livell baxx ta’ ħiliet, il-ħaddiema akbar fl-età u l-persuni li ġejjin minn kuntest ta’ migrazzjoni. Minkejja li rata ta’ impjieg tan-nisa hija ġeneralment għolja (l-Awstrija b’71,7 % vs. l-UE b’67,4 % fl-2018), l-għadd ta’ impjieg full-time jibqa’ pjuttost baxx. L-impjieg part-time tan-nisa huwa ferm ogħla mill-medja tal-UE (l-Awstrija b’47,6 % vs. l-UE bi 30,8 % fl-2018) u huwa prinċipalment relatat ma’ faċilitajiet insuffiċjenti għall-indukrar tat-tfal u sehem għoli ta’ nisa li jwettqu kompiti mhux imħallsa marbutin mal-kura. It-tfassil attwali tal-provvista ta’ servizzi għall-indukrar tat-tfal u liv relatat mal-familja ma jikkontribwixxux biżżejjed għall-opportunitajiet indaqs għall-irġiel u n-nisa fis-suq tax-xogħol. Aktar investiment f’servizzi affordabbli għat-tħaris tat-tfal full-time u skejjel għall-ġurnata sħiħa jgħinu aktar nisa jaħdmu full-time, jużaw aħjar il-potenzjal tan-nisa għas-suq tax-xogħol u jtejbu l-produttività u t-tkabbir inklużiv fit-tul. L-impjieg part-time tan-nisa jispjega wkoll sehem importanti tad-differenza mhux aġġustata bejn il-pagi tal-irġiel u n-nisa, li tibqa’ viżibbilment ogħla mill-medja tal-UE (l-Awstrija b’19,9 % vs. l-UE b’16,0 % fl-2017). Xpruni importanti oħra ta’ dan id-distakk huma r-rappreżentanza żejda tan-nisa f’setturi b’paga baxxa, is-segregazzjoni relatata mal-għażla tal-edukazzjoni, in-nuqqas ta’ rappreżentanza tan-nisa fil-pożizzjonijiet maniġjerali u superviżorji u l-waqfiet fil-karriera. B’mod ġenerali, id-diskrepanza fid-dħul mill-pensjonijiet bejn is-sessi (l-Awstrija b’40,5 % vs l-UE b’35,2 % fl-2017), hija prinċipalment ir-riżultat ta’ dawn l-inugwaljanza fl-introjtu li jiġu ġġenerati matul il-ħajja tax-xogħol. Barra minn hekk, persuni b’impjieg marġinali, li l-maġġoranza tagħhom huma nisa, mhumiex koperti minn benefiċċji tal-qgħad. Ir-rati għoljin tal-qgħad fost persuni b’livell baxx ta’ ħiliet jindikaw potenzjal tas-suq tax-xogħol li mhuwiex jintuża biżżejjed. Aktar minn 44 % tal-persuni qiegħda kollha lestew biss skola bażika (sa skola sekondarja inferjuri, “Pflichtschule”). Il-politiki attivi tas-suq tax-xogħol li jinkoraġġixxu aktar nies biex jaħdmu jew ifittxu impjieg, inkluż opportunitajiet ta’ tagħlim tul il-ħajja, jibqgħu kruċjali biex jitwettaq il-potenzjal tax-xogħol ta’ ħaddiema li ġejjin minn kuntest ta’ migrazzjoni u adulti b’livell baxx ta’ ħiliet. L-involviment tas-sħab soċjali fil-proċess tat-teħid tad-deċiżjonijiet għal dawn il-politiki, minkejja li huwa tradizzjonalment b’saħħtu, ġie kkontestat.

(13)In-nuqqas ta’ ħaddiema b’ħiliet speċjalizzati jindika l-ħtieġa li jsir aktar investiment fl-edukazzjoni u t-taħriġ ġenerali. Ir-riżultati tat-tagħlim għal studenti żvantaġġati ma tjibux. Għad fadal distakk wiesa’ fil-prestazzjoni bejn l-istudenti li ġejjin min kuntest ta’ migrazzjoni u dawk mingħajru. It-testijiet nazzjonali fl-2016 wrew li l-livell ta’ ħiliet bażiċi huwa ta’ sfida, peress li madwar kwart tal-istudenti tat-tmien (8) sena ma jissodisfawx jew jissodisfaw biss parzjalment l-istandards edukattivi bil-Ġermaniż. Ir-riżultati għal dawk li ġejjin minn kuntest soċjoekonomiku dgħajjef u/jew ta’ migrazzjoni ftit li xejn tjiebu fit-testijiet nazzjonali. L-ittestjar internazzjonali reċenti kkonferma wkoll distakk dejjem jikber għal dawk li ġejjin minn kuntest soċjoekonomiku baxx jew ta’ migrazzjoni. Fil-Programm għall-Valutazzjoni Internazzjonali tal-Istudenti, l-istudenti nattivi jkollhom prestazzjoni aqwa mill-migranti tal-ewwel ġenerazzjoni b’livell ekwivalenti għal kważi tliet snin ta’ skola. Ir-riformi reċenti tal-edukazzjoni jmorru parzjalment kontra l-isforzi ta’ riforma preċedenti u mhumiex konformi mal-aqwa prattika tal-UE u tal-OECD. F’dan il-kuntest, l-espansjoni tat-tagħlim matul il-ġurnata kollha naqset, u l-monitoraġġ u l-istreaming fl-iskola ġenerali qed jiġu intensifikati. L-investiment huwa meħtieġ biex jiġu indirizzati r-riżultati mhux ugwali fl-edukazzjoni minħabba kuntest soċjoekonomiku jew ta’ migrazzjoni. Filwaqt li l-Awstrija għandha prestazzjoni ogħla mill-medja fl-UE fir-rigward tal-ħiliet diġitali taċ-ċittadini tagħha, hija qed taqa’ lura wara l-pajjiżi bl-aqwa prestazzjoni. Hemm nuqqas dejjem jiżdied ta’ ħaddiema bi kwalifiki fl-IT fl-ekonomija, minħabba li d-domanda dejjem tikber mhijiex issodisfata minn provvista suffiċjenti ta’ gradwati fl-informatika.

(14)L-Awstrija hija pajjiż li jinvesti ħafna fir-riċerka u l-iżvilupp, b’miri nazzjonali ambizzjużi. Madankollu, l-outputs fix-xjenza u fl-innovazzjoni mhumiex fil-livell ta’ dawk ta’ Mexxejja tal-Innovazzjoni tal-UE. Iż-żieda fl-investiment fir-riċerka u l-iżvilupp ma tirriżultax b’mod sħiħ f’eżiti ta’ innovazzjoni u ta’ tkabbir fil-produttività. B’mod partikolari, l-Awstrija għandha prestazzjoni baxxa fejn jidħlu impjiegi f’ditti innovattivi li qed jikbru b’rata mgħaġġla. L-investiment fir-riċerka u l-iżvilupp ikun aktar effettiv jekk jissarraf bis-sħiħ fi xjenza eċċellenti u innovazzjoni rivoluzzjonarja. Biex dan isir, aktar rabtiet bejn ix-xjenza u n-negozju jenħtieġ li jiġu ffaċilitati u l-kooperazzjoni dwar il-prijoritajiet ta’ speċjalizzazzjoni intelliġenti bejn reġjuni differenti u ma’ pajjiżi oħrajn jenħtieġ li tiġi inkoraġġita. Barra minn hekk, aktar investiment jista’ jiġġenera kisbiet ewlenin fil-produttività u eżiti fl-innovazzjoni inkluż fl-ekoinnovazzjoni, il-kapaċità tal-innovazzjoni ta’ impriżi żgħar u ta’ daqs medju u f’assi intanġibbli kumplimentari.

(15)Filwaqt li l-Awstrija għandha prestazzjoni aħjar mill-medja tal-UE fil-progress ġenerali tad-diġitalizzazzjoni, hija ma tilħaqx il-livell tal-“Mexxejja tal-Innovazzjoni” fl-UE. Dan jikkonċerna kemm l-użu ta’ teknoloġiji diġitali kif ukoll l-iżvilupp tagħhom. Is-settur tal-informatika u tat-teknoloġija huwa relattivament żgħir u ma kienx suġġett għall-istess tkabbir bħal setturi simili fil-pajjiżi “Mexxejja tal-Innovazzjoni”. Addizzjonalment, iż-żoni rurali għandhom nuqqas ta’ konnettività b’veloċità għolja, li jżid id-differenza fil-kapaċitajiet ta’ diġitalizzazzjoni u tal-innovazzjoni bejn ir-reġjuni. Jeżistu wkoll nuqqasijiet sinifikanti fir-rigward ta’ infrastruttura diġitali fl-iskejjel, pereżempju għall-kopertura ta’ netwerks ta’ żona lokali bir-radju. It-tnedija mill-ġdid tal-istrateġija ġenerali tad-diġitalizzazzjoni tal-Awstrija toffri l-opportunità biex jiġu adottati miri u indikaturi u wkoll biex jiġi mmonitorjat il-progress fuq l-investiment pubbliku u privat meħtieġ fid-diġitalizzazzjoni.

(16)L-effiċjenza fl-użu tal-enerġija li dejjem tiżdied u s-sehem tar-riżorsi tal-enerġija rinnovabbli jsaħħu l-potenzjal ta’ tkabbir sostenibbli tal-Awstrija u jgħinu biex jintlaħqu l-miri tal-pajjiż dwar il-klima u l-enerġija għall-2030. Is-soluzzjonijiet disponibbli jintużaw biss b’mod sporadiku, u l-investiment pubbliku fir-riċerka u l-iżvilupp fil-qasam tal-ambjent u tal-enerġija huwa anqas mill-medja tal-UE. It-titjib fl-effiċjenza fl-enerġija u fl-użu tal-enerġija rinnovabbli f’impriżi żgħar u ta’ daqs medju jgħin biex jitnaqqas il-konsum tal-enerġija. L-investiment fir-rinnovazzjoni tal-bini, fil-ġenerazzjoni tal-elettriku rinnovabbli u fil-mobbiltà sostenibbli jista’ jipprovdi spinta sinifikanti għall-ekonomija Awstrijaka. It-tranżizzjoni lejn ekonomija ċirkolari teħtieġ strateġija kumplessiva u żieda fl-investiment min-negozji.

(17)Minkejja ż-żieda riċenti marbuta mal-klima ekonomika favorevoli, l-Awstrija ma rnexxilhiex tagħti nifs ġdid lit-tkabbir fil-produttività totali tal-fatturi u tħalli warajha l-istaġnar ta’ għaxar snin f’dan il-mutur ewlieni ta’ tkabbir ekonomiku u kompetittività. L-ingranaġġ għall-appoġġ tat-tkabbir tal-produttività huwa relatat mad-diġitalizzazzjoni tan-negozji, mat-tkabbir tal-kumpaniji u mal-kompetizzjoni fis-servizzi. Filwaqt li l-negozji l-kbar tal-Awstrija qed jadottaw teknoloġiji diġitali u mudelli kummerċjali b’pass mgħaġġel, in-negozji ż-żgħar tagħha għadhom lura. Id-diġitalizzazzjoni tad-ditti ż-żgħar, inklużi mikrointrapriżi, hija partikolarment importanti, minħabba li jifformaw is-sisien tal-ekonomija Awstrijaka. L-assorbiment konsiderevoli tal-programm “KMU Digital” juri d-domanda u l-interess forst l-impriżi żgħar u ta’ daqs medju biex jiksbu parir dwar id-diġitalizzazzjoni. L-estensjoni u l-espansjoni ta’ dan il-programm jgħinu, kif ukoll enfasi akbar fuq il-politika dwar id-diġitalizzazzjoni tan-negozju skont l-istrateġija ġenerali tad-diġitalizzazzjoni tal-Awstrija.

(18)Għan-negozji li għadhom jibdew jew li jridu jikbru u b’mod partikolari kumpaniji innovattivi ħafna, l-isfidi strutturali fl-Awstrija jibqgħu. L-Awstrija għadha lura meta mqabbla mal-pajjiżi tal-UE fir-rigward tal-impjieg f’ditti innovattivi li qed jikbru b’rata mgħaġġla. Dan jindika l-ħtieġa li jittejbu l-kundizzjonijiet biex jiżdiedu n-negozji innovattivi, li għadhom ostakolati minn fatturi bħal xenarju tal-kapital ta’ riskju li huwa inqas żviluppat u differenti minn pajjiżi li huma “Mexxejja tal-Innovazzjoni”. Il-finanzjament fi stadju iktar tard, bħall-forom ta’ kapital ta’ riskju u aċċess għas-swieq kapitali pubbliċi għat-tkabbir, huwa diffiċli. Is-segment il-ġdid tal-intrapriżi żgħar u ta’ daqs medju fil-Borża ta’ Vjenna huwa pass fid-direzzjoni t-tajba. Il-kumpaniji b’rata għolja ta’ tkabbir huma kruċjali għat-tixrid ta’ teknoloġiji u ta’ mudelli kummerċjali ġodda, inklużi dawk diġitali, u b’hekk għat-tkabbir tal-produttività.

(19)L-Awstrija għandha ħafna ostakli għall-aċċess u regoli restrittivi fuq l-eżerċitar ta’ servizzi tan-negozju u fuq il-professjonijiet regolati. Dawn jinkludu r-rekwiżiti ta’ parteċipazzjoni azzjonarja, attivitajiet riżervati estensivi u restrizzjonijiet interdixxiplinari. L-ostakli regolatorji, speċjalment fir-rigward tal-operat tal-kuljum tal-ħwienet, jikkontribwixxu għall-iżvilupp relattivament dgħajjef tas-settur tal-bejgħ bl-imnut tal-Awstrija. Il-piż amministrattiv għoli jibqa’ ta’ tħassib urġenti għan-negozji tal-Awstrija. L-isforzi kontinwi biex jitnaqqsu l-piżijiet u l-evalwazzjoni ppjanata tar-regolamentazzjoni tal-kummerċ tal-Awstrija (Gewerbeordnung) huma strumenti importanti biex jindirizzaw din il-kwistjoni. Aktar kompetizzjoni fis-settur tas-servizzi tista’ tikkontribwixxi wkoll biex tindirizza l-isfidi tal-Awstrija fit-tixrid tat-teknoloġiji diġitali u tal-mudelli kummerċjali.

(20)L-ipprogrammar tal-fondi tal-UE għall-perjodu 2021-2027 jista’ jgħin biex jiġu indirizzati xi wħud mil-lakuni identifikati fir-rakkomandazzjonijiet, b’mod partikolari fl-oqsma koperti mill-Anness D tar-rapport tal-pajjiż. Dan jippermetti li l-Awstrija tagħmel l-aqwa użu ta’ dawn il-fondi fir-rigward tas-setturi identifikati, filwaqt li tqis id-differenzi reġjonali.

(21)Fil-kuntest tas-Semestru Ewropew tal-2019, il-Kummissjoni wettqet analiżi komprensiva tal-politika ekonomika tal-Awstrija u ppubblikatha fir-rapport tal-pajjiż għall-2019. Hija vvalutat ukoll il-Programm ta’ Stabbiltà għall-2019 u l-Programm ta’ Riforma Nazzjonali għall-2019 u s-segwitu li ngħataw ir-rakkomandazzjonijiet indirizzati lill-Awstrija fis-snin preċedenti. Hija qieset mhux biss ir-rilevanza tagħhom għall-politika fiskali u soċjoekonomika sostenibbli fl-Awstrija imma qieset ukoll il-konformità tagħhom mar-regoli u mal-gwida tal-Unjoni. Dan jirrifletti l-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-Unjoni għad-deċiżjonijiet nazzjonali futuri.

(22)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà għall-2019 u huwa tal-opinjoni li l-Awstrija hija mistennija tikkonforma mal-Patt ta’ Stabbiltà u Tkabbir.

B’DAN JIRRAKKOMANDA li l-Awstrija tieħu azzjoni fl-2019 u l-2020 biex: